পঞ্চম অধ্যায়ে অত্রি যাজ্ঞবল্ক্যকে জিজ্ঞাসা করছেন, ব্রহ্ম উপাসনা যজ্ঞোপবীত ছাড়া সম্ভব কিনা। জার্মান ভারততত্ত্ববিদ অধ্যাপক পল ডুসেনের অনুবাদ অনুসারে, যাজ্ঞবল্ক্যের উত্তরটি হল এই যে, “আত্মাই যজ্ঞোপবীত।” সন্ন্যাসী বা পরিব্রাজক যখন ভোজন করেন বা আচমন করেন, তখনই তিনি আত্মাকে আহুতি দেন। ‘প্রাণ’কে (জীবনীশক্তি) ভোজন করানো ও শৃঙ্গার করানোই সন্ন্যাসীর একমাত্র কর্তব্য।

যাজ্ঞবল্ক্য বলছেন, সন্ন্যাসী ‘ন্যায়সঙ্গত যুদ্ধে’ প্রাণত্যাগ করে বীরোচিত মৃত্যু বরণ করতে পারেন, অথবা অনশনে, অথবা জল বা অগ্নিতে প্রবেশ করে, অথবা মহাপ্রস্থানে যাত্রা করেও মৃত্যু বরণ করতে পারেন। উপনিষদের এই অংশটি থেকে কোনো কোনো গবেষক মনে করেছেন যে, "জাবালোপনিষদ্‌" স্বেচ্ছামৃত্যুর অধিকার স্বীকৃতি দিয়েছে এবং নির্দিষ্ট ক্ষেত্রে আত্মহত্যাকেও অনুমোদন করছে। অন্যান্য বৈদিক ধর্মগ্রন্থ ও মুখ্য উপনিষদ্‌গুলির ধারণা এক্ষেত্রে সম্পূর্ণ ভিন্ন। সেই সকল গ্রন্থে আত্মহত্যাকে ভ্রান্ত মনে করা হয়।

এই উপনিষদ্‌ মনে করে, সন্ন্যাসীর তীর্থযাত্রা তাকে ব্রহ্মজ্ঞানের যাত্রাপথে নিয়ে যাবে। এই পথে তার চিন্তা হবে পবিত্র। তার সঙ্গে সম্পদ থাকবে না। তার মস্তক মুণ্ডিত হয়ে। তিনি কাষায় বস্ত্র পরিধান করবেন। কারও প্রতি শত্রুতা পোষণ করবেন না। এবং ভিক্ষাবৃত্তি করে জীবন ধারণ করবেন। তবে অসমর্থ বা মানসিকভাবে দুর্বল ব্যক্তিদের ক্ষেত্রে এই পদ্ধতি বাধ্যতামূলক নয়। তারা মনোবাক্যে সন্ন্যাস অনুশীলন করবেন।

পরমহংস: আদর্শ সন্ন্যাসী
পবিত্র শহর বারাণসী
জীবন পবিত্র, তার সমাপ্তি একটি ইচ্ছা মাত্র
কালপঞ্জি ও সংকলন